text: Oprør over tvangs-flytning af kolonihaver
  16 februar 2013 kl. 07.54
  Både kolonihavefolk og parcelhusejere i Vejle er sure over kommunens planer om at lave kolonihaver i et sumpområde.
  Parcelhusejerne mister udsigten til et naturområde og skal i stedet kigge på skure - og de frygter oven i købet, at kolonihaveejerne vil slå sig ned mere eller mindre permanent i havehusene.
  Kolonihavefolket fra Haveforeningen Nordly i Grejsdalen er sure, fordi de skal tvangsflyttes. Deres haver skal nemlig sløjfes til fordel for byggeriet af et psykiatrisk hospital - og netop i Nordly lever en del socialt udsatte året rundt i deres havehuse.
  Nu frygter haveforeningens talsmand, Brian Bruhn, at den gruppe i stedet havner som hjemløse.
  Kommunen laver erstatningshaver i et engområde ved Trædballe -nærmeste naboer er et parcelhusområde - og herfra lyder der ligeledes kraftige protester mod planerne, som skal realiseres i løbet af et års tid.
  Formand for teknik- og miljøudvalget i Vejle, Peder Hummelmose (V), siger, at det er synd for begge parter, men selvom han står overfor massive protester, så kommer byudviklingen først.
  I det nye område må der ikke bo mennesker fast, og derfor vil nogen blive hjemløse, erkender Peder Hummelmose.
  